ATP30 คว้างานให้บริการรับส่งพนักงานเพิ่ม พร้อมต่อสัญญา “บ.บริดจสโตน ไทร์ฯ” อีก 5 ปี
ATP30 คว้างานให้บริการรับส่งพนักงาน SCCC-"บ.บริดจสโตน สเปเชียลตี้ไทร์ฯ" พร้อมต่อสัญญา "บ.บริดจสโตน ไทร์ฯ" อีก 5 ปี
16 ต.ค. 2560

บริษัท เอทีพี 30 จำกัด (มหาชน) หรือ ATP30 เปิดเผยว่า บริษัทได้รับยืนยันเป็นผู้ถูกคัดเลือกในการให้บริการรับส่งพนักงานให้กับบริษัท ปูนซีเมนต์นครหลวง จำกัด (มหาชน) หรือ SCCC ด้วยรถตู้ปรับอากาศจำนวน 7 คัน โดยเริ่มให้บริการตั้งแต่วันที่ 1 พฤศจิกายน 2560 จนถึง 31 ตุลาคม 2563 และขณะนี้บริษัทอยู่ในขั้นตอนการจัดทำสัญญาการให้บริการและจัดหารถตู้เพื่อให้บริการต่อไป
รวมทั้งได้รับยืนยันเป็นผู้ถูกคัดเลือกในการให้บริการรับส่งพนักงานให้กับ บริษัท บริดจสโตน สเปเชียลตี้ไทร์ แมนูแฟคเจอริ่ง (ประเทศไทย) จำกัด (BSTMT) ตั้งอยู่ในนิคมอุตสาหกรรมอมตะซิตี้ จ.ระยอง ด้วยรถบัสปรับอากาศจำนวน 5 คัน และรถมินิบัสปรับอากาศจำนวน 1 คัน โดยเริ่มให้บริการตั้งแต่วันที่ 1 มกราคม 2561 จนถึง 31 ธันวาคม 2562 และขณะนี้บริษัทอยู่ในขั้นตอนการจัดทำสัญญาการให้บริการเพื่อให้บริการต่อไป
ขณะที่สัญญาการให้บริการรับส่งบุคลากรของ บริษัท บริดจสโตน ไทร์ แมนูแฟคเจอริ่ง (ประเทศไทย) จำกัด (BTMT) ตั้งอยู่ในนิคมอุตสาหกรรมอมตะนคร จ.ชลบุรี ลงวันที่ 15 มิถุนายน 2559 ซึ่งได้สิ้นสุดสัญญาลงและได้รับการพิจารณาและจัดทำสัญญาการให้บริการรับส่งบุคลากร เป็นระยะเวลาอีก 5 ปี ตั้งแต่วันที่ 1 มกราคม 2561 จนถึง 31 ธันวาคม 2565 และขณะนี้บริษัทอยู่ในขั้นตอนการจัดเตรียมรถมินิบัสปรับอากาศจำนวน 5 คันเพื่อให้บริการต่อไป